নিজস্ব প্রতিনিধি:  ক্রেনের ধাক্কায় স্কুলছাত্রীর মৃত্যুর ঘটনায় রণক্ষেত্রের চেহারা নিল বেলেঘাটা সিআইটি রোড। ক্রেনে আগুন ধরিয়ে চলে বিক্ষোভ। জনরোষ সামলাতে হিমশিম খায় পুলিস। মৃত ছাত্রীর নাম শ্বেতা দাস। বৃহস্পতিবার সকালে বাবার সাইকেলে চেপে স্কুলে যাচ্ছিল সুরাকন্যা হাইস্কুলের অষ্টম শ্রেণির ছাত্রী শ্বেতা দাস। বাবা রবীন্দ্রনাথ দাসই প্রতিদিন তাঁকে স্কুলে পৌঁছে দেন। প্রত্যক্ষদর্শীরা জানান, সাইকেলের সামনে বসেছিল শ্বেতা। রবীন্দ্রনাথ এদিন রাস্তার উল্টো ধার দিয়ে সাইকেল চালাচ্ছিলেন। আচমকাই সামনে চলে আসে ক্রেনটি। নিয়ন্ত্রণ হারিয়ে ফেলায় সাইকেল নিয়ে পড়ে যান রবীন্দ্রনাথ। সাইকেল থেকে ছিটকে পড়ে শ্বেতা। ক্রেনটি শ্বেতার উপর দিয়েই চলে যায়। ক্রেনের চাকায় পিষ্ট হয়ে যায় শ্বেতার মাথা। সাইকেলটিও দুমড়ে মুছড়ে যায়। সঙ্গে সঙ্গেই তাঁদের উদ্ধার করে নিয়ে যাওয়া হয় স্থানীয় বেসরকারি হাসপাতালে। চিকিত্সকরা শ্বেতাকে মৃত বলে ঘোষণা করেন। আশঙ্কাজনক অবস্থায় হাসপাতালে ভর্তি রয়েছেন রবীন্দ্রনাথ। তাঁর হাতে ও পায়ে গুরুতর চোট লেগেছে।  এরপরই ক্ষেপে ওঠেন স্থানীয়রা। ক্রেনটিতে আগুন ধরিয়ে দেওয়া হয়। পরিস্থিতি সামলাতে গিয়ে কিছুটা বিক্ষোভের মুখে পড়ে পুলিসও। ছাত্রীর পরিবার বাকরুদ্ধ। কথার বলার মতো পরিস্থিতিতে নেই ছাত্রীর মা।